CELEX: 32015D0744
Language: da
Date: 2015-05-08 00:00:00
Title: Kommissionens gennemførelsesafgørelse (EU) 2015/744 af 8. maj 2015 om godkendelse af den foreløbige foranstaltning truffet af Nederlandene i henhold til artikel 52 i Europa-Parlamentets og Rådets forordning (EF) nr. 1272/2008 for så vidt angår supplerende krav til emballering og mærkning af elektroniske cigaretter og genopfyldningsbeholdere indeholdende nikotin (EØS-relevant tekst)

9.5.2015   
            
            
               DA
            
            
               Den Europæiske Unions Tidende
            
            
               L 118/8
            
         KOMMISSIONENS GENNEMFØRELSESAFGØRELSE (EU) 2015/744
   af 8. maj 2015
   om godkendelse af den foreløbige foranstaltning truffet af Nederlandene i henhold til artikel 52 i Europa-Parlamentets og Rådets forordning (EF) nr. 1272/2008 for så vidt angår supplerende krav til emballering og mærkning af elektroniske cigaretter og genopfyldningsbeholdere indeholdende nikotin
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (1), særlig artikel 52, og
   ud fra følgende betragtninger:
   
               (1)
            
            
               Den 10. marts 2015 underrettede Nederlandene i henhold til artikel 52, stk. 1, i forordning (EF) nr. 1272/2008 Kommissionen om, at den har berettiget grund til at mene, at elektroniske cigaretter og genopfyldningsbeholdere indeholdende nikotin, om end de opfylder kravene i samme forordning, af grunde vedrørende deres mærkning og emballering udgør en alvorlig risiko for menneskers sundhed. Den 24. november 2014 vedtog Nederlandene en foreløbig foranstaltning vedrørende midlertidige bestemmelser for elektroniske cigaretter. Foranstaltningen (i det følgende benævnt »dekretet«) (2) blev offentliggjort i Nederlandenes statstidende den 28. november 2014. Nederlandene underrettede de øvrige medlemsstater og Det Europæiske Kemikalieagentur om dekretet den 12. marts 2015.
            
         
               (2)
            
            
               Det følger af dekretets artikel 4, stk. 1, at elektroniske cigaretter og genopfyldningsbeholdere hertil, der indeholder nikotin, skal være børnesikre, og artikel 4, stk. 2, foreskriver, at genopfyldningsbeholdere skal være forsynet med børnesikret lukning, selv om dette ikke er et krav i henhold til forordning (EF) nr. 1272/2008. I denne forbindelse skal det bemærkes, at elektroniske cigaretter i henhold til forordning (EF) nr. 1272/2008 kan betragtes som en blanding i en beholder. Ved at lade både elektroniske cigaretter og genopfyldningsbeholdere være omfattet af kravet om børnesikre lukninger, uanset koncentrationen af nikotin i blandingen, pålægges der ved dekretet supplerende krav, som går videre end bestemmelserne i forordning (EF) nr. 1272/2008. Dekretets artikel 7, stk. 2, foreskriver, at for så vidt som anbefalingen om at opbevare et produkt utilgængeligt for børn ikke er obligatorisk i henhold til forordning (EF) nr. 1272/2008, skal en pakningsenhed og eventuel ydre emballage være forsynet med denne anbefaling. Dekretet går derfor ud over mærkningskravene i henhold til forordning (EF) nr. 1272/2008. Af disse grunde kan de supplerende krav, der fastsættes ved dekretets artikel 4, stk. 1 og 2, og artikel 7, stk. 2, potentielt hindre markedsføring på det nederlandske marked af produkter, der er i overensstemmelse med forordning (EF) nr. 1272/2008.
            
         
               (3)
            
            
               Nederlandene har fremlagt dokumentation, som giver berettiget grund til at mene, at e-cigaretter og genopfyldningsbeholdere indeholdende nikotin udgør en alvorlig risiko for menneskers sundhed. I første halvdel af 2013 blev der kun registreret 2 tilfælde af forgiftning, men dette tal steg i andet halvår og nåede op på i alt 33 indberettede tilfælde i 2013 og 43 tilfælde i 2014. I 2013 var blandingerne i 27 tilfælde blevet indtaget via munden, og sagerne involverede blandt andet 8 børn i alderen 0-4 år. Dekretets mærknings- og emballeringsbestemmelser er af en sådan art, at de kan forhindre, at børn får adgang til disse blandinger, og er derfor hensigtsmæssige som middel til at reducere risikoen for børns sundhed.
            
         
               (4)
            
            
               Dekretets bestemmelser afspejler bestemmelserne i artikel 20 i Europa-Parlamentets og Rådets direktiv 2014/40/EU (3). Medlemsstaterne skal senest den 20. maj 2016 sætte de nødvendige love og administrative bestemmelser i kraft for at efterkomme direktivet.
            
         
               (5)
            
            
               Dekretet er en foreløbig foranstaltning, som kan gælde, indtil de af Nederlandene vedtagne foranstaltninger til gennemførelse af direktiv 2014/40/EU i nederlandsk ret begynder at finde anvendelse. Foranstaltningen bør derfor godkendes indtil den 19. maj 2016.
            
         
               (6)
            
            
               For at Kommissionen kan overholde den frist på 60 dage, som den i henhold til artikel 52, stk. 2, i forordning (EF) nr. 1272/2008 har til at træffe beslutning, bør denne afgørelse træde i kraft på dagen for offentliggørelsen.
            
         
               (7)
            
            
               Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 133 i Europa-Parlamentets og Rådets forordning (EF) nr. 1907/2006 (4) —
            
         VEDTAGET DENNE AFGØRELSE:
   Artikel 1
   Den foreløbige foranstaltning ved artikel 4, stk. 1 og 2, og artikel 7, stk. 2, i dekretet af 24. november 2014 vedrørende midlertidige bestemmelser for elektroniske cigaretter, som Nederlandene meddelte til Kommissionen den 10. marts 2015, godkendes indtil den 19. maj 2016.
   Artikel 2
   Denne afgørelse træder i kraft på dagen for offentliggørelsen i Den Europæiske Unions Tidende.
   
      Udfærdiget i Bruxelles, den 8. maj 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 353 af 31.12.2008, s. 1.
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28. november 2014, nr. 456, s. 1.
   
      (3)  Europa-Parlamentets og Rådets direktiv 2014/40/EU af 3. april 2014 om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobak og relaterede produkter og om ophævelse af direktiv 2001/37/EF (EUT L 127 af 29.4.2014, s. 1).
   
      (4)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).